Vruntliken grot mit vormoghe alles gudes in Gode juwer ersamen vorsichticheyt tovoren gescreven. Ersamen leven heren. Juwer ersamen vorsichticheit beghere ik to wetende, wo Karl Bonde lovede unsem marschalke Karlle Knwtson unde etliken van dem rikesrade in Sweden, wo dat he dat slot Razeborch wolde holden to des rikes hand to Sweden unde anders nemande, welk gheloffte gschach hir to Abo alzo nu Philippi et Jacobi en jar, unde gaff sine breve darup unde settede vrome lude darvor to borghe, alzo vorgheroret is, stede unde vast to holdenne. Des hevet he sine beseghelden breve unmundich ghemaket, wente he sik hirane nicht bewiset hefft deme rike to Sweden, sin slot mit fortze vorholdene unde des ergenanten marschalkes breve nicht achtende. Juwe ersame vorsichticheit [sy ik] vruntliken biddenne deme erbenomeden Karl Bonde spisinghe, were, volk edder jenigherhande hulpe ute juwer stad nicht to gunnende, juwe ersame vorsichticheit sik hirane bewisende liker wiis offt juwe ersamicheit uns alsulke ene liknisse were anmodenne unde alzo juw genughet an vruntliker naborschop to wesende mit uns to langer saliger tiit. Vordermer gheleve juwer ersamen vorsichticheit to wetende, wo desse breffwiser Clawes Sastrow hefft my to kennende geven, wo en, Peter Oze gheheten, doet gheslaghen sy, Got der zele gnedich sy, myt welkeme Peter Ozen zeligher dechtnisse de erghenante Clawes Sastrow hanteringe unde zelscop was hebbende, in welker vorkeringe de erghenante Peter Oze dem vorbenomeden Clawes Sastrow mennigherhande ware unde gut is schuldich ghebleven. Worumme byn ik juwe ersame vorsichticheit vlitliken biddenne desseme erbenomeden Clawes gunstich unde behulplik to wesende in sinen rechtverdighen saken, dar he juwer ersamen vorsichticheit ane behovende is. Juwe ersame vorsichticheit sik gutliken hirane bewisende, welk ik alleweghe overbodich wil syn umme juwe ersamheit to vorschuldenne. Juwe ersame vorsichticheyt spare Got almechtich ghesunt to langhen salighen tyden, alleweghe over my to bedenne alzo over juwen gunstighen nabur. Ghescreven upme slote to Abo an sunte Marcus daghe des hilghen ewangelisten, under mynen ingheseghele. Joan Karlsson, hovetman des slotes to Abo. Adress: Den ersamen vorsichtighen unde wisen borgermesteren unde raetmannen der stad Revele, mynen besunderghen vrunden unde gunstighen nabure, mit erwerdicheit detur hec.